Jannie du Toit neem driekuns saam kykNET op | Netwerk24
Jannie du Toit neem driekuns saam kykNET op
Deur AJ Opperman 11 Julie 2019 12:00
Chanie Jonker, Jannie du Toit en Susan Mouton. Foto: Ivan Naudé
Die sanger Jannie du Toit bied met drie van sy gewilde musiekproduksies Sondag ’n kunstefees in die kleine in Pretoria aan terwyl kykNET dit verfilm.
Du Toit voer om 12:00 Oesjaar, om 15:00 Bonjour Monsieur Brel en om 18:00 Kiekies in die Atterburyteater op.
“Dit is drie produksies wat ek graag op televisie wil hê,” sê Du Toit.
“Ek het kykNET genader. Ek dink dit sal goed wees om ’n volledige uitsending van die produksies beskikbaar te hê. Dit is produksies waarvan ek baie hou en ek het al voorheen ook so baie op een dag gesing. ’n Mens moet baie optree om stemfiks te word.”
Hoewel dit Sondag opgeneem word, is dit nog nie bevestig wanneer kykNET dit sal uitsaai nie.
Tydens elke vertoning sal gaste ’n gratis glas wyn van die landgoed Mont du Toit kan geniet.
Die landgoed gebruik ’n kwatryn uit Du Toit se lied “Oesjaar” op die etiket van die 2013-versnit.
In Oesjaar tree Chanie Jonker (klavier), Susan Mouton (tjello), Theuns Botha (tromme) die vokale ensemble Breathe en Sergio Zampolli (trekklavier) en Brendan Ross (saxofoon) saam met hom op.
Oesjaar is ook die titel van sy album wat in 2018 uitgereik is.
Mouton en Jonker tree ook saam met hom in Bonjour Monsieur Brel op waarin hy die liedjies van die Belgiese troebadoer Jacques Brel in viere tale sing, naamlik Frans, Nederlands, Engels en Afrikaans. Brel is bekend om treffers soos “Amsterdam”, “Marieke”, “Madeleine”, “The Old Folks” en “Ne me quitte pas”.
In Kiekies vertolk Du Toit saam met Thean Kotze van Ses Snare die musiek van die ontslape kunstenaar Lucas Maree. Du Toit en Kotze het voorheen besef hulle albei beplan ’n konsert met Maree se musiek en het toe besluit om saam op te tree. Kiekies is die naam van Maree se eerste album wat in 1984 verskyn het en een van sy bekendste liedjies was “Kiekies in my plakboek”.
Ander treffers deur Maree sluit in “Victoriabaai”, “Droomvrou” en “Miljoen”.
“Weet jy, Thean is so ’n goeie kitaarspeler. Ek kry koue rillings, want ek kan sweer dis Lucas Maree langs my.”
Kaartjies kos R150 vir een vertoning, R220 vir twee vertonings en R270 vir drie vertonings.
Bespreek by iTickets.
Skakel die Atterburyteater by 012 942 5951 vir navrae.